|  |  |
| --- | --- |
| **VASALI DÁVID LÁSZLÓ** | **Konzulens:** |
| 7. aktív félév | **Dr Szőke Andrea PhD**  főiskolai docens  BGE KVIK |
| Turizmus- Vendéglátás | **Dr. Petykó Csilla**  egyetemi docens |
| BGE KVIK | BGE KVIK |

**MIT TANULHAT EGY FŐVÁROS KOLUMBIA MÁSODIK VÁROSÁTÓL? BUDAPEST ÉS MEDELLÍN TURIZMUSSTRATÉGIAI ÖSSZEHASONLÍTÁSA**

Közép-Kelet-Európa COVID-19 járvány idején megtorpant turizmusa a pandémia után dinamikusan növekedett. A természeti látnivalók és kulturális örökségek iránti érdeklődés tovább fokozódott, mivel egyre több utazó keres autentikus élményeket a térségben. Budapest azonban turizmusfejlesztési törekvései ellenére sem képes jelentősebb szerephez jutni az európai turisztikai piacon.

2023 őszi szemeszterét Medellínben tölthettem cserediákként, és engem is meglepett, hogy a kolumbiai nagyváros városfejlesztési projektjei és turizmusstratégiája mennyire hatékonyan képesek megszólítani az odalátogatókat, és amint az a dolgozatból kiderül, Kolumbia második legjelentősebb városa évről évre több turistát is vonz. A két város fejlődéstörténeti útja ugyan jócskán eltér, azonban a méretük és a rájuk váró kihívások közel azonosak, így ideális alanyok az összehasonlításhoz.

A dolgozat olyan, Medellínben alkalmazott turizmus- és városfejlesztési gyakorlatokat kutat és vizsgál, melyek a magyar főváros számára is releváns és hasznos gyakorlatok lehetnének, és elősegíthetnék annak fejlődését és növekedését.

A kutatás három fő kérdésre keres választ.

Milyen hasonlóságokat és különbségeket lehet azonosítani Budapest és Medellín között?

Milyen előnyös, hatékony, innovatív és progresszív turizmusstratégiai elemeket vagy jógyakorlatokat lehet felfedezni Medellín város esetében?

Az azonosított elemeket, a bevált jógyakorlatokat hogyan vehetné át és alkalmazhatná Budapest főváros?

A kutatás során primer, szekunder, ezeken belül kvantitatív és kvalitatív módszerek kerülnek alkalmazásra. A dolgozat a szakirodalmi áttekintést követően félig strukturált interjúk, netnográfia-, és statisztikai elemzésre eredményeire építve fogalmaz meg következtetéseket és javaslatokat.

Az elemzések rámutatnak, hogy Budapest számos jól bevált kezdeményezést átvehetne a kolumbiai várostól. Az egész várost átfogó turizmusstratégia- és valamennyi turisztikai szereplőt bevonó városmárka kidolgozása és alkalmazása, az autentikus, egyedi élmények és nemzeti értékek bemutatása és átadása, a digitális nomádokat és értékteremtő élményeket kereső turistákat célzó kampányok, az általános városzöldítés, a peremterületeknek számító városrészek fizikai bevonása a tömegközlekedés által, az ingyenes, közösségi sportolási lehetőségek kibővítése, , az autóforgalom hatósági szabályozása mind ilyen hatásos és pozitív jógyakorlati példák.

Bízom benne, hogy a kutatásomban megfogalmazott javaslatok szülővárosom hasznára válhatnak.